CELEX: 52020DC0514
Language: ro
Date: 2020-05-20 00:00:00
Title: Recomandare de RECOMANDARE A CONSILIULUI privind Programul național de reformă al Letoniei pentru 2020 și care include un aviz al Consiliului privind Programul de stabilitate al Letoniei pentru 2020

COMISIA EUROPEANĂ
            Bruxelles, 20.5.2020
            COM(2020) 514 final
            Recomandare de
            RECOMANDARE A CONSILIULUI
            privind Programul național de reformă al Letoniei pentru 2020 și care include un aviz al Consiliului privind Programul de stabilitate al Letoniei pentru 2020
            
               
         
         
            
            
            
               Recomandare de
            
            
               RECOMANDARE A CONSILIULUI
            
            
               privind Programul național de reformă al Letoniei pentru 2020 și care include un aviz al Consiliului privind Programul de stabilitate al Letoniei pentru 2020
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 121 alineatul (2) și articolul 148 alineatul (4),
            
            
               având în vedere Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice
                  1
               , în special articolul 5 alineatul (2),
            
            
               având în vedere recomandarea Comisiei Europene,
            
            
               având în vedere rezoluțiile Parlamentului European,
            
            
               având în vedere concluziile Consiliului European,
            
            
               având în vedere avizul Comitetului pentru ocuparea forței de muncă,
            
            
               având în vedere avizul Comitetului economic și financiar,
            
            
               având în vedere avizul Comitetului pentru protecție socială,
            
            
               având în vedere avizul Comitetului pentru politică economică,
            
            
               întrucât:
            
            
               (1)La 17 decembrie 2019, Comisia a adoptat Strategia anuală privind creșterea durabilă, care marchează începutul semestrului european 2020 pentru coordonarea politicilor economice. Comisia a ținut cont în mod corespunzător de Pilonul european al drepturilor sociale, proclamat de Parlamentul European, Consiliu și Comisie la 17 noiembrie 2017. De asemenea, la 17 decembrie 2019, Comisia a adoptat, pe baza Regulamentului (UE) nr. 1176/2011, Raportul privind mecanismul de alertă, în care nu a identificat Letonia drept unul dintre statele membre pentru care urma să se efectueze un bilanț aprofundat. La aceeași dată, Comisia a adoptat, de asemenea, o recomandare de Recomandare a Consiliului privind politica economică a zonei euro.
            
            
               (2)Raportul de țară privind Letonia pentru 2020
                  2
                a fost publicat la 26 februarie 2020. Acesta a evaluat progresele realizate de Letonia în ceea ce privește punerea în aplicare a recomandărilor specifice țării adoptate de Consiliu la 9 iulie 2019
                  3
               , măsurile adoptate pentru a da curs recomandărilor din anii anteriori, precum și progresele realizate de Letonia în direcția îndeplinirii obiectivelor naționale din cadrul Strategiei Europa 2020. 
            
            
               (3)La 11 martie 2020, Organizația Mondială a Sănătății a declarat în mod oficial epidemia de COVID-19 pandemie mondială. Este vorba despre o urgență majoră în materie de sănătate publică pentru cetățeni, societăți și economii. Pandemia exercită o presiune uriașă asupra sistemelor naționale de sănătate, perturbă lanțurile de aprovizionare mondiale, duce la volatilitatea piețelor financiare, generează șocuri asupra cererii consumatorilor și produce efecte negative în diferite sectoare. Pandemia pune în pericol locurile de muncă ale cetățenilor, veniturile acestora și activitatea întreprinderilor. Ea a produs un șoc economic major care are deja repercusiuni grave în Uniunea Europeană. La 13 martie 2020, Comisia a adoptat o comunicare
                  4
                prin care invită statele membre să adopte măsuri economice coordonate ca răspuns la criză, în care să fie implicați toți actorii de la nivel național și de la nivelul Uniunii.
            
         
         
            
               (4)Mai multe state membre au declarat starea de urgență sau au introdus măsuri de urgență. Orice măsură de urgență ar trebui să fie strict proporțională, necesară, limitată în timp și conformă cu standardele europene și internaționale și ar trebui să fie supusă controlului democratic și unui control judiciar independent.
            
            
               (5)La 20 martie 2020, Comisia a adoptat o comunicare privind activarea clauzei derogatorii generale din cadrul Pactului de stabilitate și de creștere
                  5
               . Clauza, prevăzută la articolul 5 alineatul (1), la articolul 6 alineatul (3), la articolul 9 alineatul (1) și la articolul 10 alineatul (3) din Regulamentul (CE) nr. 1466/97, precum și la articolul 3 alineatul (5) și la articolul 5 alineatul (2) din Regulamentul (CE) nr. 1467/97, facilitează coordonarea politicilor bugetare în perioade de încetinire marcată a creșterii economice. În comunicarea sa, Comisia aderă la opinia Consiliului potrivit căreia, având în vedere că se așteaptă ca epidemia de COVID-19 să antreneze o încetinire marcată a creșterii economice, sunt întrunite în prezent condițiile pentru activarea clauzei derogatorii generale. La 23 martie 2020, miniștrii de finanțe ai statelor membre au fost de acord cu evaluarea Comisiei. Activarea clauzei derogatorii generale permite o abatere temporară de la traiectoria de ajustare în vederea atingerii obiectivului bugetar pe termen mediu, cu condiția ca această abatere să nu pună în pericol sustenabilitatea finanțelor publice pe termen mediu. În ceea ce privește componenta corectivă, Consiliul poate decide, de asemenea, pe baza unei recomandări a Comisiei, să adopte o traiectorie fiscal-bugetară revizuită. Clauza derogatorie generală nu suspendă procedurile Pactului de stabilitate și de creștere. Ea autorizează statele membre să se abată de la cerințele bugetare care s-ar aplica în mod normal, permițând în același timp Comisiei și Consiliului să ia măsurile necesare de coordonare a politicilor în cadrul pactului.
            
            
               (6)Sunt necesare acțiuni susținute pentru a limita și a controla răspândirea pandemiei, a consolida reziliența sistemelor naționale de sănătate, a atenua consecințele socioeconomice prin măsuri de sprijin pentru întreprinderi și gospodării, precum și pentru a asigura condițiile sanitare și în materie de siguranță la locul de muncă adecvate pentru a permite reluarea activității economice. Uniunea ar trebui să utilizeze pe deplin diversele instrumente de care dispune pentru a sprijini eforturile statelor membre în aceste domenii. În paralel, statele membre și Uniunea ar trebui să colaboreze pentru a pregăti măsurile necesare pentru revenirea la o funcționare normală a societăților și a economiilor noastre și pentru reluarea unei creșteri durabile, integrând, printre altele, tranziția către o economie verde și transformarea digitală și valorificând toate lecțiile învățate în urma crizei.
            
            
               (7)Criza provocată de pandemia de COVID-19 a evidențiat flexibilitatea pe care o oferă piața unică din perspectiva adaptării la situații extraordinare. Cu toate acestea, pentru a se asigura o tranziție rapidă și fără dificultăți către faza de redresare și reluarea liberei circulații a bunurilor, a serviciilor și a lucrătorilor, măsurile excepționale care au fost adoptate și care împiedică funcționarea normală a pieței unice trebuie eliminate de îndată ce nu mai sunt indispensabile. Criza actuală a demonstrat necesitatea unor planuri de pregătire pentru situații de criză în sectorul sănătății, care să includă în special strategii îmbunătățite de achiziții, lanțuri de aprovizionare diversificate și rezerve strategice de articole esențiale. Acestea sunt elemente-cheie pentru elaborarea unor planuri mai ample de pregătire pentru situații de criză.
            
            
               (8)Legiuitorul Uniunii a modificat deja cadrele legislative relevante
                  6
                pentru a le permite statelor membre să mobilizeze toate resursele neutilizate din fondurile structurale și de investiții europene, astfel încât să poată contracara efectele excepționale ale pandemiei de COVID-19. Aceste modificări vor oferi o flexibilitate suplimentară, precum și proceduri simplificate și optimizate. Pentru a atenua presiunile asupra fluxurilor de numerar, statele membre vor putea beneficia, de asemenea, de o rată de cofinanțare de 100 % din bugetul Uniunii pentru exercițiul contabil 2020-2021. Letonia este încurajată să valorifice pe deplin aceste posibilități pentru a veni în ajutorul persoanelor și al sectoarelor celor mai afectate de dificultățile actuale.
            
            
               (9)Consecințele socioeconomice ale pandemiei se vor resimți probabil în mod inegal în diferitele sectoare și regiuni din cauza specializării diferite a acestora. Acest lucru implică riscul extinderii disparităților din interiorul Letoniei. Combinată cu riscul perturbării temporare a procesului de convergență între statele membre, situația actuală impune adoptarea unor politici de răspuns specifice.
            
            
               (10)La 30 aprilie 2020, Letonia și-a prezentat Programul național de reformă pentru 2020 și Programul de stabilitate pentru 2020. Pentru a se ține seama de corelațiile dintre cele două programe, acestea au fost evaluate în același timp.
            
            
               (11)În prezent, Letonia face obiectul componentei preventive a Pactului de stabilitate și de creștere. 
            
            
               (12)În cadrul Programului său de stabilitate pentru 2020, guvernul preconizează o deteriorare a soldului global, de la un deficit de 0,2 % din PIB în 2019 la un deficit de 9,4 % din PIB în 2020. Se estimează că deficitul public va scădea la 5,0 % în 2021 și va ajunge la 2,7 % din PIB până în 2023, în condițiile menținerii politicilor actuale. După ce a scăzut la 36,9 % din PIB în 2019, se estimează că ponderea generală a datoriei publice în PIB va atinge, conform Programului de stabilitate pentru 2020, un nivel maxim de aproximativ 53 % în 2022. Perspectivele macroeconomice și fiscal­bugetare sunt afectate de un grad ridicat de incertitudine ca urmare a pandemiei de COVID-19.
            
            
               (13)Ca răspuns la pandemia de COVID-19 și în cadrul unei abordări coordonate la nivelul Uniunii, Letonia a adoptat măsuri bugetare menite să consolideze capacitatea sistemului său de sănătate, să țină sub control pandemia și să ofere ajutor cetățenilor și sectoarelor celor mai afectate. Conform Programului de stabilitate pentru 2020, aceste măsuri bugetare reprezentau 3,0 % din PIB. Măsurile includ opțiuni de amânare a plății impozitelor pentru o perioadă de până la 3 ani, extinderea acoperirii concediilor medicale plătite de stat, acordarea de sprijin pentru anumite sectoare și cheltuieli suplimentare pentru sănătate. Pe lângă aceasta, Letonia a adoptat un sprijin sub formă de lichidități pentru întreprinderi prin garanții și împrumuturi în valoare de 3,2 % din PIB. În general, măsurile adoptate de Letonia sunt conforme cu orientările stabilite în Comunicarea Comisiei privind răspunsul economic coordonat la epidemia de COVID­19. Aplicarea integrală a acestor măsuri, urmată de o reorientare a politicilor fiscal-bugetare către atingerea unor poziții bugetare prudente pe termen mediu atunci când condițiile economice vor permite acest lucru, va contribui la menținerea sustenabilității finanțelor publice pe termen mediu. 
            
            
               (14)Pe baza previziunilor Comisiei din primăvara anului 2020, în condițiile menținerii politicilor actuale, se preconizează că deficitul bugetului general al Letoniei va fi de ­7,3 % din PIB în 2020 și de -4,5 % din PIB în 2021. Acest lucru reflectă un efect al măsurilor de stimulare similar în mare măsură celui preconizat în Programul de stabilitate, dar se preconizează că ocuparea forței de muncă va scădea și mai mult și se preconizează, de asemenea, că stabilizatorii automați pe partea de cheltuieli vor fi, de asemenea, mai scăzuți. Se preconizează că ponderea datoriei publice în PIB se va situa sub 60 % în 2020 și în 2021.
            
            
               (15)Având în vedere depășirea preconizată de către Letonia în 2020 a pragului de deficit de 3 % din PIB, Comisia a publicat la 20 mai 2020 un raport întocmit în conformitate cu articolul 126 alineatul (3) din tratat. În linii mari, analiza sugerează că nu este îndeplinit criteriul deficitului, astfel cum este definit în tratat și în Regulamentul (CE) nr. 1467/1997.
            
            
               (16)Letonia a declarat starea de urgență la 13 martie 2020 și a prelungit-o până la 9 iunie 2020. Guvernul a limitat circulația persoanelor peste frontierele Letoniei pe cale aeriană, feroviară și maritimă, a închis școlile și universitățile, a interzis toate evenimentele publice, a impus măsuri de distanțare socială, a limitat vânzările la sfârșit de săptămână și a promovat serviciile publice digitale. Având în vedere îmbunătățirea situației epidemiologice, autoritățile au relaxat restricțiile naționale începând cu 12 mai 2020 și au convenit să redeschidă frontierele cu Lituania și Estonia începând cu 15 mai 2020. Conform previziunilor Comisiei, se preconizează că rata șomajului va crește la 8,6 % în 2020 și se va redresa ușor până la 8,3 % în 2021. Se estimează că economia va înregistra un declin de 7 % în 2020, investițiile și exporturile fiind cele mai afectate de scăderea cererii externe și de incertitudinea crescândă. Se preconizează că rata de ocupare a forței de muncă va scădea cu 2,5 %, ținând seama de faptul că impactul negativ asupra ocupării forței de muncă va fi amortizat în mod considerabil prin regimul de șomaj tehnic subvenționat de guvern și prin subvențiile salariale destinate sectoarelor orientate către export. Autoritățile letone au elaborat un răspuns cuprinzător în materie de politică fiscală și economică la criză, care vizează trei direcții: (1) sprijinirea lucrătorilor; (2) sprijinirea întreprinderilor; și (3) sprijinirea sectoarelor economice afectate cel mai grav. Măsurile privind politica în domeniul forței de muncă, menite să protejeze locurile de muncă și să consolideze plasa de siguranță socială, includ, printre altele, subvenții salariale de până la 75 % din salariul brut al unei persoane, acoperirea concediului medical în cazul în care un lucrător este diagnosticat cu COVID-19 sau în carantină și prelungirea acordării prestațiilor de șomaj. Sprijinirea întreprinderilor care se confruntă cu dificultăți temporare a avut drept scop acordarea de lichidități întreprinderilor viabile și stimularea rapidă a furnizării de bunuri și servicii vitale. 
            
            
               (17)A fost nevoie să se ia măsuri fără precedent pentru a se limita răspândirea și impactul pandemiei de COVID-19. COVID-19 a amplificat deficiențele structurale din sistemul de sănătate al Letoniei, care sunt direct legate de resursele financiare și umane limitate de care dispune, precum și de ritmul lent al reformelor. Accesul la asistență medicală de calitate și la prețuri accesibile, precum și eficacitatea sistemului de sănătate sunt afectate de o finanțare publică redusă. Acest lucru conduce la un număr ridicat de cazuri de pacienți, proveniți în special din categoriile vulnerabile ale populației, care au semnalat faptul că nu le-au fost satisfăcute nevoile în materie de asistență medicală din cauza contribuțiilor directe costisitoare și a inegalității accesului la îngrijiri. Un stil de viață nesănătos este un alt motiv important pentru rezultatele slabe în materie de sănătate. În plus, deficitul de forță de muncă în domeniul sănătății constituie o provocare complexă și afectează furnizarea serviciilor de sănătate. Pentru a spori eficiența și calitatea asistenței medicale, este esențial să se accelereze reformele în curs, aflate încă într-un stadiu incipient, care să includă măsuri eficace de prevenire, o asistență medicală primară mai puternică, un sector spitalicesc raționalizat și o gestionare specifică a calității. Amploarea impactului acestor reforme și posibilitățile de îmbunătățire a rezultatelor în materie de sănătate depind, de asemenea, în mod semnificativ, de nivelul finanțării publice pentru sănătate. Pentru a face posibilă gestionarea unor crize similare în viitor, este important să se asigure investiții în măsuri de sănătate publică eficiente și resurse suficiente pentru a preveni, limita și atenua răspândirea bolilor infecțioase și pentru a gestiona impactul acestora asupra performanței sistemului de sănătate. Investițiile ar putea viza furnizarea echipamentelor necesare, a unor servicii de e-sănătate solide, a unor infrastructuri și resurse umane pentru asistență medicală, precum și asigurarea capacității de a furniza, pe lângă serviciile de îngrijire a pacienților cu COVID-19, toate serviciile de sănătate oferite în mod obișnuit.
            
            
               (18)Letonia a luat măsuri de prelungire a sprijinului pentru venit acordat lucrătorilor și de evitare a concedierilor pe durata situației de urgență. Cu toate acestea, sprijinul este limitat din punctul de vedere al numărului beneficiarilor săi și al adecvării, în principal pentru că depinde de plățile pentru contribuțiile sociale și de criterii de eligibilitate restrictive. În același timp, sistemul nu permite nici încetarea parțială a activității. O tranziție mai graduală de la sprijinul pentru venit la veniturile din muncă ar permite o mai mare flexibilitate a pieței forței de muncă în perioada de inactivitate și de redresare economică. Sunt necesare eforturi continue pentru a îmbunătăți caracterul adecvat, durata și acoperirea plasei de siguranță socială pentru toți. Aceste eforturi sunt limitate, în același timp, de veniturile fiscale scăzute ca procent din PIB. În pofida unor ușoare îmbunătățiri, nivelul de adecvare a venitului minim garantat, a pensiilor minime și a sprijinului pentru venit pentru persoanele cu handicap rămâne scăzut. Letonia a introdus ajutorul de șomaj pentru persoanele cele mai vulnerabile, dar, cu toate acestea, șomerii sunt expuși unui risc ridicat de sărăcie, în special atunci când durata șomajului crește. Există disparități în ceea ce privește accesul la protecție socială, inclusiv la asigurările de șomaj, în cazul lucrătorilor care desfășoară o activitate independentă și al celor cu contracte atipice, iar acestea ar putea fi remediate. Munca nedeclarată și „salariile în plic”, chiar dacă înregistrează o scădere, rămân practici larg răspândite, slăbind protecția socială a lucrătorilor afectați și accentuând riscurile profesionale. Grupurile vulnerabile sunt cele mai susceptibile să se confrunte cu cele mai mari dificultăți în găsirea unui nou loc de muncă. Integrarea serviciilor de ocupare a forței de muncă, de învățământ, medicale și sociale și prestarea de servicii sociale rămân la cote scăzute. Proporția persoanelor care se confruntă cu condiții precare de locuit și cea a persoanelor care trăiesc în locuințe supraaglomerate sunt printre cele mai ridicate din Uniune, iar locuințele sociale sunt rare.
            
            
               (19)Acordarea de sprijin întreprinderilor mici și mijlocii pentru a le ajuta să dezvolte rapid capacități de muncă flexibile și de muncă la distanță poate contribui în mod semnificativ la atenuarea impactului crizei. Nivelul scăzut de înregistrare la serviciile publice de ocupare a forței de muncă și nivelul scăzut de implicare a șomerilor în măsurile active de ocupare a forței de muncă reprezintă un motiv deosebit de preocupare. Punerea în aplicare și conținutul măsurilor active de ocupare a forței de muncă trebuie consolidate și adaptate pentru a se reduce durata perioadelor de șomaj și a se facilita reluarea activității. Într-o perioadă de încetinire a creșterii economice, pentru a îmbunătăți reziliența forței de muncă, este și mai important ca cetățenii să dispună de competențele adecvate. Măsuri eficace și ușor accesibile de educație și formare pentru adulți, de reconversie și perfecționare profesională, împreună cu furnizarea de servicii sociale și de sprijin în materie de mobilitate, ar putea permite unui număr mai mare de persoane să dezvolte competențele necesare pe piața forței de muncă. Competențele digitale trebuie, de asemenea, îmbunătățite, întrucât numai 43 % dintre letoni au competențe digitale de bază sau peste nivelul de bază. Situația de urgență provocată de pandemia de COVID-19 a evidențiat, de asemenea, necesitatea de a dezvolta servicii de educație și formare digitală de calitate și de a asigura accesul egal la acestea al tuturor cursanților. Consolidarea capacității partenerilor sociali este, de asemenea, importantă pentru a se asigura implicarea lor semnificativă și în timp util în răspunsul la criza provocată de pandemia de COVID-19 și la redresarea din aceasta. 
            
            
               (20)O schemă semnificativă de sprijin pentru lichidități a fost înființată și pusă în aplicare rapid prin intermediul instituției naționale de dezvoltare, Altum. Aceasta a contribuit la restructurarea calendarelor de rambursare a creditelor pentru întreprinderi și a oferit sprijin sub formă de lichidități prin noi împrumuturi. În același timp, majoritatea restructurărilor creditelor bancare au loc fără să fie nevoie de garanții de stat. Cu toate acestea, condițiile de eligibilitate pentru garanțiile de stat sunt relativ stricte. Drept rezultat, există riscul ca întreprinderile mai mici care au o poziție financiară mai slabă sau care înregistrează întârzieri la plata impozitelor să nu beneficieze de sprijin. Restaurantele și hotelurile, care se numără printre cele mai afectate sectoare ale crizei, se confruntă cu dificultăți în ceea ce privește accesul la lichidități din cauza situației lor financiare precare și din punctul de vedere al garanțiilor reale. În același timp, este important să se susțină reziliența sectorului bancar.
            
            
               (21)Pentru a încuraja redresarea economică, va fi important să se acorde prioritate finanțării proiectelor de investiții publice mature și să se promoveze investițiile private, inclusiv prin reforme relevante. Politicile de sprijinire a transformării digitale a țării și a tranziției verzi ar trebui să țină seama de disparitățile regionale semnificative. Majoritatea zonelor urbane din Letonia au o infrastructură digitală excelentă, însă acoperirea cu rețele în bandă largă fixă în zonele rurale, în special conexiunile „pe ultimul kilometru”, este scăzută. Continuarea și consolidarea eforturilor de implementare a rețelelor în bandă largă de foarte mare viteză vor permite îmbunătățirea în continuare a infrastructurii digitale. Pentru a face față provocărilor generate de tranziția către o economie neutră din punctul de vedere al impactului asupra climei, sunt necesare investiții pentru a diversifica economia și a o face mai modernă și mai competitivă, inclusiv prin consolidarea investițiilor în cercetare și inovare și în capitalul uman, precum și pentru a atenua costurile socioeconomice ale tranziției. Sustenabilitatea ecologică a Letoniei se bazează pe progresul în direcția îmbunătățirii eficienței energetice, pe punerea în aplicare a planului său național privind energia și clima, inclusiv, în special, în ceea ce privește transporturile și clădirile, și pe integrarea considerațiilor privind durabilitatea mediului în alte sectoare economice, în special în agricultură și silvicultură. Îmbunătățirea infrastructurii de transport intermodal în interiorul și în jurul orașului Riga ar facilita mobilitatea forței de muncă și ar contribui la reducerea consumului de energie de către autovehicule private, aflat în creștere. În plus, proiectul Rail Baltica și proiectele de interconectare energetică sunt principalele priorități de investiții ale Letoniei care urmăresc îmbunătățirea siguranței energiei sale și integrarea în piața unică. Realizarea de noi investiții în domeniul energiei din surse regenerabile, în special al energiei eoliene, precum și promovarea tranziției către o economie circulară cu rate de reciclare semnificativ mai mari pot, de asemenea, să îmbunătățească atât rezultatele de mediu, cât și pe cele economice și să contribuie la atingerea obiectivelor de atenuare a schimbărilor climatice. Programarea Fondului pentru o tranziție justă pentru perioada 2021-2027 ar putea ajuta Letonia să răspundă unora dintre provocările legate de tranziția către o economie neutră din punctul de vedere al impactului asupra climei, în special în teritoriile menționate în anexa D la raportul de țară. Acest lucru i-ar permite Letoniei să utilizeze acest fond în mod optim.
            
            
               (22)Letonia a redus semnificativ circulația de bani care comportă riscuri prin intermediul băncilor sale și și-a revizuit sistemul de combatere a spălării banilor. În special, Letonia a interzis furnizarea de servicii financiare societăților fictive nerezidente și a modificat o serie de legi. Capacitatea și competențele principalelor instituții de supraveghere, de informații financiare și de aplicare a legii au fost consolidate. Deși supravegherea instituțiilor financiare a fost consolidată în mod considerabil, aceasta ar putea fi mai bine orientată și ar putea deveni mai eficientă printr-o mai bună evaluare a riscurilor. În plus, în timp ce capacitatea și cooperarea dintre organismele de aplicare a legii s-au îmbunătățit, capacitatea acestora de a ancheta și a urmări penal cazurile de spălare a banilor ar putea fi consolidată în continuare. 
            
            
               (23)Deși prezentele recomandări se concentrează pe abordarea impactului socioeconomic al pandemiei și pe facilitarea redresării economice, recomandările specifice țării pentru 2019, adoptate de Consiliu la 9 iulie 2019, au vizat și reformele care sunt esențiale pentru a răspunde provocărilor structurale pe termen mediu spre lung. Recomandările respective rămân pertinente și vor continua să fie monitorizate în anul care urmează, pe parcursul întregului ciclu anual al semestrului european. Același lucru este valabil și pentru recomandările privind politicile economice legate de investiții. Acestea din urmă ar trebui luate în considerare pentru programarea strategică a fondurilor aferente politicii de coeziune pentru perioada de după 2020, inclusiv pentru măsurile de atenuare și strategiile de ieșire din criza actuală.
            
         
         
            
               (24)Semestrul european oferă cadrul pentru coordonarea continuă a politicilor economice și de ocupare a forței de muncă în Uniune, care poate contribui la o economie durabilă. Statele membre au evaluat progresele înregistrate în ceea ce privește punerea în aplicare a obiectivelor de dezvoltare durabilă (ODD) ale Organizației Națiunilor Unite în programele lor naționale de reformă pentru 2020. Prin asigurarea punerii în aplicare depline a recomandărilor de mai jos, Letonia va contribui la realizarea de progrese în vederea îndeplinii ODD și la eforturile comune de asigurare a durabilității competitive în Uniune. 
            
            
               (25)Coordonarea strânsă între economiile din cadrul uniunii economice și monetare este esențială pentru asigurarea unei redresări rapide în urma impactului economic al COVID-19. Ar trebui ca Letonia, în calitate de stat membru a cărui monedă este euro – și ținând cont de orientările politice din partea Eurogrupului – să se asigure că politicile sale rămân conforme cu recomandările pentru zona euro și coordonate cu politicile celorlalte state membre din zona euro.
            
            
               (26)În contextul semestrului european 2020, Comisia a efectuat o analiză cuprinzătoare a politicii economice a Letoniei, pe care a publicat-o în raportul de țară pentru 2020. De asemenea, Comisia a evaluat Programul de stabilitate pentru 2020 și Programul național de reformă pentru 2020, precum și măsurile luate ca urmare a recomandărilor adresate Letoniei în anii precedenți. Având în vedere necesitatea consolidării guvernanței economice globale a Uniunii prin oferirea unei contribuții la nivelul Uniunii la deciziile naționale viitoare, Comisia a ținut seama nu numai de relevanța acestor programe pentru o politică fiscal-bugetară și socioeconomică sustenabilă în Letonia, ci și de conformitatea lor cu normele și orientările Uniunii. 
            
            
               (27)Consiliul a examinat Programul de stabilitate pentru 2020 prin prisma acestei evaluări, iar avizul său
                  7
                se reflectă îndeosebi în recomandarea 1 de mai jos,
            
            
            
               RECOMANDĂ ca, în 2020 și în 2021, Letonia să întreprindă acțiuni astfel încât:
            
            
               1.în concordanță cu clauza derogatorie generală, să ia toate măsurile necesare pentru a combate în mod eficace pandemia, a susține economia și a sprijini redresarea viitoare; atunci când condițiile economice vor permite acest lucru, să pună în aplicare politici bugetare prin care să obțină poziții bugetare prudente pe termen mediu și să asigure sustenabilitatea datoriei, sporind, în același timp, investițiile; să consolideze reziliența și accesibilitatea sistemului de sănătate, inclusiv prin furnizarea de resurse umane și financiare suplimentare; 
            
            
               2.să acorde un sprijin adecvat pentru venit grupurilor cele mai afectate de criză și să consolideze sistemul de protecție socială; să atenueze impactul crizei asupra ocupării forței de muncă, inclusiv prin formule flexibile de lucru, măsuri active pe piața muncii și prin dezvoltarea competențelor;
            
            
               3.să asigure accesul întreprinderilor și, în special, al întreprinderilor mici și mijlocii la sprijinul sub formă de lichidități; să acorde prioritate finanțării proiectelor de investiții publice mature și să promoveze investițiile private pentru a stimula redresarea economică; să concentreze investițiile către tranziția verde și digitală, în special către cercetare și inovare, către producerea și utilizarea curată și eficientă a energiei, către transporturi durabile și infrastructuri digitale; 
            
            
               4.să continue progresele în ceea ce privește cadrul de combatere a spălării banilor. 
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        JO L 209, 2.8.1997, p. 1.
               
               
                  
                     (2)
                  
                        Documentul de lucru al serviciilor Comisiei SWD(2020) 513 final.
               
               
                  
                     (3)
                  
                        JO C 301, 5.9.2019, p. 117.
               
               
                  
                     (4)
                  
                        COM(2020) 112 final.
               
               
                  
                     (5)
                  
                        COM(2020) 123 final.
               
               
                  
                     (6)
                  
                  
                        Regulamentul (UE) 2020/460 al Parlamentului European și al Consiliului din 30 martie 2020 de modificare a Regulamentelor (UE) nr. 1301/2013, (UE) nr. 1303/2013 și (UE) nr. 508/2014 în ceea ce privește anumite măsuri specifice menite să mobilizeze investiții în sistemele de sănătate ale statelor membre și în alte sectoare ale economiilor acestora ca reacție la epidemia de COVID-19 (Inițiativa pentru investiții ca reacție la coronavirus) (JO L 99, 31.3.2020, p. 5) și Regulamentul (UE) 2020/558 al Parlamentului European și al Consiliului din 23 aprilie 2020 de modificare a Regulamentelor (UE) nr. 1301/2013 și (UE) nr. 1303/2013 în ceea ce privește măsuri specifice de asigurare a unei flexibilități excepționale pentru utilizarea fondurilor structurale și de investiții europene ca reacție la epidemia de COVID-19 (JO L 130, 24.4.2020, p. 1).
                  
               
               
                  
                     (7)
                  
                        Emis în temeiul articolului 5 alineatul (2) din Regulamentul (CE) nr. 1466/97 al Consiliului.